ΜΙΑ ΠΡΩΤΟΤΥΠΗ ΣΕΙΡΑ ΤΟΥ NETFLIX
Ας κάνουμε έναν απολογισμό.
Το Εγχειρίδιο σου έμαθε να συγκεντρώνεις εξουσία, να συνθλίβεις αντιπάλους,
να υποτάσσεις με τον τρόμο
και να κάνεις αλήθεια τη δική σου εκδοχή πραγματικότητας.
Ώρα να καταλάβεις την πραγματική προοπτική της τυραννίας,
κάνοντας τη χώρα σου την ουτοπία
που πάντα ονειρευόσουν.
Οι πιο επικίνδυνοι κι ενδιαφέροντες τύραννοι
πιστεύουν ότι δημιουργούν έναν καλύτερο κόσμο.
Πιστεύεις ότι η χώρα σου χρειάζεται νέα σημαία; Κανένα πρόβλημα.
Θες νέο εκπαιδευτικό σύστημα
με εσένα ως βασικό μάθημα; Γιατί όχι;
Το Εγχειρίδιο παρέχει όλα τα εργαλεία για την τέλεια κοινωνία σου,
και κανείς δεν αφοσιώθηκε πιο πολύ σ' αυτό απ' τον Μουαμάρ Καντάφι,
που αφιέρωσε τη ζωή του στη μεταμόρφωση της Λιβύης
ό,τι και όποιος κι αν του στάθηκε εμπόδιο.
Το τρελό σκυλί της Μέσης Ανατολής έχει στόχο την παγκόσμια επανάσταση.
Ακολούθησε το παράδειγμά του και θα δεις
πώς μπορείς να φτιάξεις κι εσύ έναν παράδεισο επί Γης
με εσένα ως φωτεινό παράδειγμα.
Το εκκεντρικό όραμα του Καντάφι μεταμόρφωσε τις ζωές των συμπολιτών του
με καλούς, κακούς και περίεργους τρόπους.
Ο Καντάφι είναι τραγική φιγούρα,
κάποιος που ξεκίνησε θέλοντας να αλλάξει την κοινωνία
και κατέληξε να πιστεύει τις ίδιες του τις ιστορίες.
Ήταν εξαιρετικά διεφθαρμένος κι άπληστος,
είχε πολλά καπρίτσια στο ντύσιμο και τους τρόπους.
Επισκεπτόταν ξένες χώρες και κοιμόταν έξω, σε σκηνή.
Ωστόσο, παρά τις ιδιορρυθμίες του,
αυτό το ίνδαλμα της επανάστασης και της μόδας
κατάφερε να παραμείνει στην εξουσία επί 42 χρόνια.
ΤΟ ΔΙΠΛΑΣΙΟ ΑΠΟ ΤΟΝ ΧΟΥΣΕΪΝ
ΤΟ ΤΕΤΡΑΠΛΑΣΙΟ ΑΠΟ ΤΟΝ ΧΙΤΛΕΡ
ΤΟ ΠΕΝΤΑΠΛΑΣΙΟ ΑΠΟ ΤΟΝ ΑΜΙΝ
Πριν δούμε πώς ο Καντάφι ξανάφτιαξε τη Λιβύη κατ' εικόνα του,
πρέπει να μάθεις κάποια πράγματα.
Εδώ έχω όλες τις λύσεις.
ΓΕΓΟΝΟΣ 1ο Ο ΚΑΝΤΑΦΙ ΞΕΚΙΝΗΣΕ ΑΠΟ ΤΟ ΜΗΔΕΝ
Οι γονείς του Καντάφι ήταν αναλφάβητοι Βεδουίνοι νομάδες.
Το περιβάλλον ήταν πολύ δύσκολο.
Η Λιβύη ήταν απ' τις φτωχότερες χώρες.
Ο μόνος τρόπος να αλλάξει κανείς κοινωνική θέση ήταν να μπει στον στρατό,
κι αυτό έκανε ο Καντάφι.
ΓΕΓΟΝΟΣ 2ο ΠΗΡΕ ΤΗΝ ΕΞΟΥΣΙΑ ΜΕΤΑ ΑΠΟ ΠΡΑΞΙΚΟΠΗΜΑ
Ο Καντάφι έβλεπε τον βασιλιά Ίντρις που στήριζε η Δύση ως διεφθαρμένο.
Ήταν αναίμακτο πραξικόπημα,
διότι δεν υπήρχαν αρκετά οργανωμένοι θεσμοί στη Λιβύη
για να προστατέψουν τον βασιλιά.
ΓΕΓΟΝΟΣ 3ο Ο ΚΑΝΤΑΦΙ ΕΙΧΕ ΚΑΛΕΣ ΠΡΟΘΕΣΕΙΣ (ΑΡΧΙΚΑ)
Ο Καντάφι μάλλον ξεκίνησε ως ειλικρινής μεταρρυθμιστής.
Ήθελε να εκσυγχρονίσει μια ολόκληρη χώρα.
Αναγνωρίστηκε ως απελευθερωτής
απ' τον αραβικό κι αφρικανικό κόσμο.
Τελικά, όμως, δεν ενδιαφερόταν να απελευθερώσει κανέναν.
Μόνο να τους υποδουλώσει ήθελε.
Απ' τον Καντάφι μαθαίνεις
τις προσδοκίες και τους κινδύνους στη δημιουργία μιας νέας κοινωνίας.
Για να πετύχει η δική σου, θα χρειαστούν κάποιοι βασικοί κανόνες,
κι είναι δική σου δουλειά να τους θέσεις.
ΤΑΚΤΙΚΗ ΓΙΝΕ Ο ΝΟΜΟΣ
Ως δημιουργός της νέας κοινωνίας σου, δεν είσαι απλώς επικεφαλής κράτους.
Είσαι γονιός του έθνους σου. Και για να δείξεις την αγάπη σου,
πρέπει να οδηγείς το ποίμνιο με πυγμή.
Οι απολυταρχικοί ηγέτες κυβερνούν
περιορίζοντας τα δικαιώματα του λαού.
Οι ηγέτες λένε ότι αυτό συμφέρει το κράτος, τον λαό.
Εξάλλου, οι τύραννοι ξέρουν καλύτερα.
Όταν ανέλαβε την εξουσία το 1979,
ο Χομεϊνί ανακάλεσε τον νόμο περί διαζυγίων του Ιράν
και μείωσε την ηλικία γάμου για τα κορίτσια στα επτά χρόνια.
Επί Χίτλερ, οι ναζί θέσπισαν αυστηρό αντικαπνιστικό νόμο,
εμπνευσμένο απ' την προσωπική απέχθεια του Φύρερ στον καπνό.
Ενώ ο δικτάτορας του Τουρκμενιστάν Σαπαρμουράτ Νιγιαζόφ
απαγόρευσε το πλέιμπακ στις συναυλίες το 2006
κι έδιωξε τα σκυλιά απ' την πρωτεύουσα
λόγω της άσχημης μυρωδιάς τους.
Όπως όλοι οι άλλοι δικτάτορες,
ο Καντάφι ήξερε ότι έπρεπε να καταπνίξει τις ελευθερίες,
οπότε κατάργησε την ελευθερία λόγου και το δικαίωμα του συνέρχεσθαι.
Επινοούσε κανόνες στην πορεία.
Ακολουθώντας τον ισλαμικό νόμο,
ο Καντάφι απαγόρευσε το αλκοόλ κι έκλεισε όλα τα νυχτερινά κλαμπ.
Η πρόσληψη οικιακών βοηθών,
το να έχεις ιδιωτικό ιατρείο ή δικηγορικό γραφείο
και να καλέσεις ταξί επίσης απαγορεύονταν.
Η επίδοση σε μοιχεία
χάριζε στους παραβάτες μαστίγωμα κι απώλεια άκρων.
Ο Καντάφι απαγόρευσε και τα συνδικάτα, τις απεργίες
και κατέστειλε τον πραγματικό εχθρό της νέας κοινωνίας: τα ξένα κοτόπουλα.
Ο Καντάφι λέει ότι οι Λίβυοι πρέπει να καλλιεργούν την τροφή τους.
Δεν είναι ελεύθερη μια χώρα που τρώει απ' το εξωτερικό.
Και λέει "Ξεκινάμε με τα κοτόπουλα.
Θα εκτρέφουν όλοι δικά τους".
Απελευθερώνοντας τον λαό από κοτόπουλα εμπορίου
δεν φτάνεις πολύ μακριά.
Ως το 1976, έχει καταλάβει ότι ο λαός δεν μοιράζεται το όραμά του
για τη διακυβέρνηση της χώρας.
Γίνεται όλο και πιο αυταρχικός. Οι εκλογές εξαφανίζονται.
Τις θέσεις εξουσίας παίρνουν όλο και πιο πολλοί νομιμόφρονες.
Οπότε, μετατρέπεται όλο και πιο πολύ σε δικτατορία.
Κι ενώ πολλοί Λίβυοι φαίνεται ότι τον αποδέχονται ως απόλυτο ηγέτη,
υπήρχαν και πυρήνες αντίστασης.
ΑΠΡΙΛΙΟΣ 1976
Όσο αυξάνεται η καταπίεση,
φοιτητές βγαίνουν στους δρόμους και διαδηλώνουν,
απαιτώντας την αποκατάσταση των ελευθεριών τους.
Είναι μια στιγμή κρίσης για το καθεστώς.
Ο Καντάφι πρέπει να επιλέξει.
Να ακολουθήσει το θέλημα του λαού ή το δικό του.
Στις 7 Απριλίου 1976 παίρνει την προφανή απόφαση.
Στέλνει τον στρατό στην Τρίπολη και στη Βεγγάζη
για να διαλύσει τις διαδηλώσεις.
Πολλοί συλληφθέντες αφέθηκαν μετά ελεύθεροι.
Άλλοι δεν ήταν τόσο τυχεροί.
Για να παραδειγματιστούν όσοι αντιτίθενται στο καθεστώς,
κάποιοι κατηγορήθηκαν για προδοσία.
Στην πρώτη επέτειο των διαδηλώσεων,
δύο φοιτητές, ο Ομάρ Νταμπούμπ κι ο Μοχάμεντ Μπεν Σα-ουντ,
κρεμάστηκαν επειδή συμμετείχαν,
παρουσία ξεχωριστού καλεσμένου.
Από τότε, ο Καντάφι ανακήρυξε την 7η Απριλίου εθνική εορτή.
Και υπάρχει καλύτερος ετήσιος εορτασμός
απ' το να μαζέψει τους αντιπάλους του απ' όλη τη χώρα;
Νέα ετήσια παράδοση για να γίνει σαφές
ότι εφεξής ο ηγέτης είναι ο νόμος, και στον νόμο πρέπει να υπακούμε.
Είναι μια αρχή να θέσεις κανόνες,
αλλά η αποκάλυψη των προοπτικών της νέας κοινωνίας
απαιτεί πιο τολμηρές πράξεις, οπότε σκέψου μεγαλόπνοα.
ΤΑΚΤΙΚΗ ΦΤΙΑΞΕ ΤΗΝ ΠΑΡΑΚΑΤΑΘΗΚΗ ΣΟΥ
Οι τύραννοι έχουν σπουδαία σχέδια.
Είναι ένας τρόπος για να περάσουν στην αθανασία,
με καθημερινές υπενθυμίσεις του μεγαλείου τους.
Διάλεξε προσεκτικά τα έργα σου,
και θα αναβαθμίσουν ταυτόχρονα τη χώρα και την εικόνα σου.
Οι ναζί παρουσιάζονταν
ως η κινητήρια δύναμη πίσω απ' τον γερμανικό αυτοκινητόδρομο,
που υποσχόταν στους Γερμανούς πρόσβαση σε όλη τη χώρα.
Ο Ιωσήφ Στάλιν έδωσε το πράσινο φως για την κατασκευή του μετρό,
που χαιρετίστηκε ως σοσιαλιστικός θρίαμβος στα εγκαίνιά του το 1931.
Ενώ ο Ρουμάνος δικτάτορας Τσαουσέσκου
κατεδάφισε το ένα πέμπτο του Βουκουρεστίου για να φτιάξει το Ανάκτορο της Βουλής.
Χρειάστηκε 13 χρόνια για να ολοκληρωθεί.
Στοίχισε τρία δισ. δολάρια και 3.000 ζωές εργατών.
Κρίμα που καθαιρέθηκε κι εκτελέστηκε πριν ολοκληρωθεί η κατασκευή.
Κι ο Καντάφι είχε μεγάλες φιλοδοξίες,
και βασικό πλεονέκτημα για να τις εκπληρώσει.
Ο Καντάφι διέθετε πλούσια σε πετρέλαιο οικονομία.
Το χρήμα πάει απ' το έδαφος στον λογαριασμό του.
Μετά το 1973, η τιμή του πετρελαίου τετραπλασιάστηκε παγκοσμίως.
Έβγαλε πάρα πολλά χρήματα
και τα χρησιμοποιούσε για ό,τι ήθελε εκείνος.
28 ΑΥΓΟΥΣΤΟΥ 1984 ΕΡΗΜΟΣ ΣΑΧΑΡΑ, ΛΙΒΥΗ
Στο όνομα του Αλλάχ, βάζουμε τα θεμέλια
για τον Μεγάλο Τεχνητό Ποταμό.
Το πόσιμο νερό σπάνιζε στη Λιβύη.
Γνωρίζοντας ότι υπήρχαν τεράστιοι ταμιευτήρες στη νότια Λιβύη,
ο Καντάφι άρχισε να τους εκμεταλλεύεται.
Ένα τεχνητό ποτάμι που ίσως κάποτε κάνει την έρημο χωράφι.
Υπάρχει καλύτερο σύμβολο νέας κοινωνίας απ' το να ανθίσει η έρημος;
Το σχέδιο ήταν να κάνει γεώτρηση στον υδροφόρο ορίζοντα της Νουβίας
και να μεταφέρει το νερό στη βόρεια Λιβύη μέσω σωλήνων και φραγμάτων.
Ήταν τεράστιο.
Σωλήνες τεράστιων διαστάσεων,
μήκους εκατοντάδων χιλιομέτρων.
Δεν ήταν φθηνό,
αλλά ο Καντάφι έβλεπε το έργο ως την κορωνίδα του,
που θα παρείχε νερό στη Λιβύη για δεκαετίες.
Άρχισε να το αποκαλεί όγδοο θαύμα του κόσμου.
Δυστυχώς, προέκυψαν προβλήματα.
Υπήρχαν πολλά προβλήματα. Η διαφθορά ήταν ενδημική.
Έβλεπες σωλήνες να εκρήγνυνται.
Χρειάστηκαν τρεις δεκαετίες για να γίνει ο Μεγάλος Τεχνητός Ποταμός.
Κάποιοι ειδικοί πιστεύουν ότι τα αποθέματα θα στερέψουν
πριν το τέλος του αιώνα μας.
Μα αυτό θα είναι πρόβλημα κάποιου άλλου.
Το έργο του Τεχνητού Ποταμού ήταν ένα από τα λίγα
που εκτίμησαν πολύ οι Λίβυοι.
Ήταν ένα έργο μεγάλου κύρους που θα παρουσίαζε ως δικό του.
Αλλά ο κόσμος ξεχνά γρήγορα.
Πρέπει να φροντίσεις να μην ξεχάσουν
σε ποιον οφείλουν τα θαύματα που απολαμβάνουν.
Πώς, μπορεί να ρωτήσεις.
Πιστεύω ότι τα παιδιά είναι το μέλλον μας, οπότε δίδαξέ τα καλά.
ΤΑΚΤΙΚΗ ΚΑΝΕ ΠΛΥΣΗ ΕΓΚΕΦΑΛΟΥ ΣΤΗ ΝΕΟΛΑΙΑ
Κάθε δικτάτορας θέλει έναν λαό που ξέρει να διαβάζει, να γράφει,
για να κάνουν χειρωνακτικές εργασίες και να βγάζουν λεφτά στον δικτάτορα.
Αυτό που δεν θέλουν οι δικτάτορες
είναι έναν καλά μορφωμένο λαό με ιδέες, που μπορεί να γίνει αντίπαλος.
Για να πετύχει η νέα κοινωνία σου, πρέπει να ξεκινήσεις νωρίς.
Στη Λιβύη, ο αλφαβητισμός κι η προπαγάνδα ήταν αλληλένδετα.
Η λίστα βιβλίων που απαιτούσε ο Καντάφι να διαβάζουν τα παιδιά περιείχε ένα,
το οποίο είχε γράψει, καλά το μάντεψες, ο ίδιος.
ΤΟ ΠΡΑΣΙΝΟ ΒΙΒΛΙΟ
Το Πράσινο Βιβλίο ήταν η Βίβλος της κανταφικής Λιβύης.
Ο Καντάφι παρέθετε συχνά αποσπάσματα.
Πινακίδες είχαν αποφθέγματά του.
Ήταν τυχαίες σκέψεις,
αλλά, επειδή ήταν του Καντάφι, δεν τις αμφισβητούσε κανείς.
Δεν αφήνεις λίγες κακές κριτικές να γίνουν εμπόδιο στο μέλλον της χώρας.
Τα παιδιά έγραφαν διαγωνίσματα απ' το Πράσινο Βιβλίο του Καντάφι,
για το τι είπε και τι εννοούσε.
Έξυπνος σχεδιασμός μαθήματος.
Το έξυπνο στο εκπαιδευτικό του σύστημα δεν ήταν το τι δίδασκε τα παιδιά,
αλλά και το τι δεν τα δίδασκε.
Στη νέα λιβυκή κοινωνία, δεν διδασκόταν ιστορία προ Καντάφι,
γιατί ποιο το νόημα να μαθαίνεις για τον παλιό κακό καιρό;
Ούτε γεωγραφία. Δεν θες ο λαός να σκέφτεται τον κόσμο ή διεξόδους.
Ούτε ξένες γλώσσες. Αχρείαστες.
Κι αφού ο Καντάφι θεωρούσε τις μονάδες μέτρησης ως δυτική καταπίεση,
απαγόρευσε το μετρικό σύστημα.
Ίσως δεν ήταν όλα άσχημα.
Μερικές φορές, όμως, παρά τον προσεκτικό σχεδιασμό σου,
τα μικράκια σου δεν μαθαίνουν αυτά που θες εσύ.
Γι' αυτό ο Καντάφι έκανε και μερικά δια ζώσης μαθήματα,
για να σιγουρευτεί ότι περνούσε το μήνυμα.
Το καλοκαίρι του 1984,
χιλιάδες σχολεία στη Βεγγάζη
ενημερώθηκαν ότι θα πήγαιναν μια ξεχωριστή εκδρομή.
Οι μαθητές μπήκαν σε πούλμαν
και μεταφέρθηκαν στο ανοιχτό γήπεδο μπάσκετ της πόλης.
Αλλά αυτό που θα έβλεπαν ήταν άλλου είδους αγώνας.
Βασική ατραξιόν, ο Αλ-Σαντέκ Χαμέντ Αλ-Σουέντι.
Ο κατηγορούμενος ομολόγησε τρομοκρατικές δραστηριότητες.
Ένας 30χρονος μηχανικός που είχε γυρίσει πρόσφατα απ' τις ΗΠΑ.
Στο κοινό είπαν ότι θα παρακολουθούσε δίκη,
αλλά είχε ήδη καταδικαστεί.
Καθώς το κοινό συνειδητοποιεί τι έπεται, κάποιοι ικετεύουν για έλεος.
Άλλοι γιορτάζουν.
Μα κάτι πάει στραβά.
Ο καταδικασμένος δεν πεθαίνει.
Εμφανίζεται μια γυναίκα απ' το πλήθος.
Το όνομά της: Χούντα Μπεν Αμέρ.
Και με ένα δυνατό τράβηγμα, η Χούντα τελειώνει τη δουλειά.
Έγινε γνωστή ως Χούντα η Εκτελέστρια.
Βοηθώντας το κράτος να δολοφονήσει ένα αθώο θύμα
ξεκίνησε την πολιτική καριέρα της,
κι έγινε υπουργός Αθλητισμού και Τουρισμού.
Κατάλληλη ανταμοιβή που έγινε πρότυπο για τη νεολαία της χώρας.
Ειδικά για τα κοριτσάκια.
Αλλά το παράδειγμα της Χούντα
δείχνει και πόσο ισχυρή και μοιραία μπορεί να είναι μια γυναίκα.
Για αυτό, όταν χτίζεις τη νέα κοινωνία σου,
πρέπει να δώσεις περισσότερη προσοχή στο ωραίο φύλο.
ΤΑΚΤΙΚΗ ΒΑΛΕ ΤΙΣ ΓΥΝΑΙΚΕΣ ΣΤΗ ΘΕΣΗ ΤΟΥΣ
Οι μεγαλύτεροι δικτάτορες της σύγχρονης ιστορίας ήταν άντρες.
Ως σύνολο, θεωρούν απαραίτητες τις γυναίκες,
αλλά τις θεωρούν κι επικίνδυνες.
Η αυταρχική νοοτροπία θέλει την αποκατάσταση της ιεραρχίας,
όπου οι άντρες βρίσκονται στην κορυφή της κοινωνικής τάξης.
Αλλά ο Καντάφι ήθελε να θεωρείται σύγχρονος τύραννος,
που φτιάχνει μια τέλεια κοινωνία για όλο τον λαό.
Ο Καντάφι ισχυριζόταν ότι οι γυναίκες έπρεπε να είναι ίσες με τους άντρες.
Κι έτσι, όσο κυβερνούσε,
προσπάθησε, συμβολικά τουλάχιστον, να προάγει τις γυναίκες.
Κι υπάρχει καλύτερο σύμβολο γυναικείας προαγωγής απ' αυτό;
Είχε γυναίκες σωματοφύλακες.
Σαν κάτι βγαλμένο από ταινία του Τζέιμς Μποντ.
Η Λιβύη, όταν ήρθε ο Καντάφι, απελευθερώθηκε.
Πριν, οι γυναίκες δεν ήταν ελεύθερες.
Τον συνόδευαν στο εξωτερικό.
Ο Καντάφι ήταν ειδικός στη χειραγώγηση των ΜΜΕ.
Ήξερε τι θα τραβούσε τους φωτογράφους και θα έφτανε στις τηλεοράσεις.
Αλλά, κεκλεισμένων θυρών, τα πράγματα δεν ήταν για την ώρα υψηλής τηλεθέασης.
Πολλοί δεν ήξεραν ότι οι σωματοφύλακες όταν αυτό που πολλοί θα έλεγαν "χαρέμι".
Στρατολογούνταν νέα μέλη στη φρουρά
στα ταξίδια του Καντάφι στη χώρα.
Είχε αδυναμία στις όμορφες, νεαρές γυναίκες, κάποιες όχι άνω των 14.
Μέλη της υπάρχουσας φρουράς έψαχναν πάντα φρέσκα πρόσωπα.
Οι νεοσύλλεκτες προσκαλούνταν σε ιδιωτική δεξίωση γνωριμίας με τον ηγέτη.
Αν κάποια δεχόταν ένα χάδι στο κεφάλι, είχε επιλεγεί,
και σύντομα θα εξαφανιζόταν.
Είτε το ήθελε είτε όχι,
θα γινόταν αυτό που ο Καντάφι αποκαλούσε "παρθένα της επανάστασης",
με το καθήκον να υπηρετεί τον ηγέτη.
Αυτές οι γυναίκες συχνά κακοποιούνταν και βιάζονταν απ' τον Καντάφι.
Ενίοτε, κάποια κορίτσια γύριζαν στις οικογένειές τους,
αλλά, σε μια παραδοσιακή μουσουλμανική κοινωνία, συχνά περιθωριοποιούνταν.
Ο Καντάφι κακοποιούσε έτσι επί χρόνια χιλιάδες γυναίκες.
Όλα ήταν μέρος του οράματός του για έναν τέλειο κόσμο,
όπου η μεγαλύτερη τιμή ήταν να υπηρετείς τη χώρα
και, ως εκ τούτου, τον ίδιο.
Ο Καντάφι ήταν η χώρα.
Οι δικτάτορες έχουν ιδιοκτησιακή θεώρηση της χώρας.
Τους ανήκει ο πλούτος της, ο λαός της.
Τα σώματά τους του ανήκουν, τα κάνει ό,τι θέλει.
Αν είσαι ο Μουαμάρ Καντάφι, τώρα θα νομίζεις
πως έχεις ό,τι χρειάζεται για τη νέα κοινωνία σου.
Χρήματα, πιστούς υποτελείς,
απτά σύμβολα του μεγαλείου σου, συναρπαστικές επαγγελματικές ευκαιρίες.
Μα δεν είναι ώρα να επαναπαυτείς στις δάφνες σου.
Όταν υπάρχει ένας ολόκληρος κόσμος που δεν ξέρει τον δρόμο προς τη δόξα σου,
γιατί να μην τον μοιραστείς;
ΤΑΚΤΙΚΗ ΚΑΝΕ ΤΗΝ ΕΠΑΝΑΣΤΑΣΗ ΕΞΑΓΩΓΙΜΟ ΠΡΟΊΌΝ
Εντυπωσιακό κατόρθωμα το να γίνεις απόλυτος άρχοντας.
Μα το να δημιουργήσεις παγκόσμιο κίνημα απαιτεί στόφα θρύλου.
Γι' αυτό οι πιο φιλόδοξοι τύραννοι θέλουν να ανοίγουν τα φτερά τους.
Το 1940 ο Αδόλφος Χίτλερ εγκατέστησε καθεστώς-μαριονέτα,
την "κυβέρνηση του Βισύ", στην κατεχόμενη Γαλλία,
που αφαίρεσε την υπηκοότητα απ' τους Εβραίους
κι έστειλε πάνω από 70.000 στον θάνατο στα στρατόπεδα συγκέντρωσης.
Μετά τον Β' Παγκόσμιο, ο Στάλιν στήριξε επιθετικά
τις κομμουνιστικές κυβερνήσεις σε Ανατολική Ευρώπη και χώρες της Βαλτικής,
δημιουργώντας μια ουδέτερη ζώνη για φιλικές του χώρες.
Κι ο Μάο Τσετούνγκ παρείχε όπλα, χρήματα κι εφόδια στους Βορειοβιετναμέζους
ως μέρος του σχεδίου του για κυριαρχία στη Νοτιοανατολική Ασία.
Για κάποιους τυράννους, όμως, είναι δύσκολα τα τακίμια.
Προσπάθησε πολύ
να γίνει το επίκεντρο του αραβικού κόσμου.
Οι ηγέτες τον περιφρονούσαν.
Αλλά ό,τι κι αν πιστεύει ο υπόλοιπος κόσμος,
πάντα θα υπάρχουν ομάδες
που θα βάλουν στην καρδιά τους εσένα και το πορτοφόλι σου.
Ο Καντάφι χρηματοδότησε πολλά αποσχιστικά κινήματα.
Σε όλο τον κόσμο,
κάθε φορά που επαναστατική ομάδα θέλει μετρητά,
ο Καντάφι είναι εκεί για να τα δώσει.
Ωστόσο, ο κίνδυνος όταν συμμαχείς με λάθος φίλους
είναι το "πες μου τον φίλο σου, να σου πω ποιος είσαι".
Ήταν περίπου 2:00 π.μ. στο Βερολίνο
όταν εξερράγη η βόμβα στη γεμάτη κόσμο ντίσκο Le Belle.
Η αστυνομία λέει ότι ήταν 500 άτομα μέσα,
πολλοί εκ των οποίων ήταν Αμερικανοί στρατιώτες εκτός υπηρεσίας.
Αυτοί οι δολοφόνοι δεν θα έκαναν αυτά τα εγκλήματα
χωρίς τη στήριξη
από καθεστώτα όπως του συνταγματάρχη Καντάφι στη Λιβύη.
Ο Καντάφι ήταν τρομοκράτης.
Ήθελε τον σεβασμό του κόσμου τη στιγμή που τρομοκρατούσε τους πάντες.
Αρνούμαστε να σκύψουμε το κεφάλι μπροστά στην Αμερική.
Μια συμβουλή:
είναι πιο εύκολο να τρομοκρατείς εγχώρια απ' το να τα βάζεις με όλη τη Δύση.
Κανείς δεν μπορεί να σκοτώνει Αμερικανούς και να καυχιέται γι' αυτό.
Όταν οι Αμερικανοί αντεπιτέθηκαν και βομβάρδισαν τη Λιβύη,
αιφνιδιάστηκε πραγματικά,
γιατί θεωρούσε ότι ήταν αλάνθαστος.
Καθώς η αυγή ρίχνει φως στην καταστροφή απ' τον βομβαρδισμό,
η Ουάσινγκτον λέει ότι στόχοι ήταν βάσεις στρατού και στρατόπεδα τρομοκρατών.
Αυτή η πλάνη έφτασε σε τέλμα.
Η αρχή του τέλους; Όχι τόσο γρήγορα.
Όταν είσαι πάνω σε ένα απ' τα δέκα πλουσιότερα αποθέματα πετρελαίου,
αντέχεις έναν λανθασμένο υπολογισμό πότε πότε.
Αλλά, όπως θα δεις,
το Εγχειρίδιο θα σε κρατήσει στην εξουσία όσο δίνεις βάση στα μαθήματα.
Ο Μουαμάρ θα το μάθει αυτό με σκληρό τρόπο.
ΤΑΚΤΙΚΗ ΜΗΝ ΥΠΟΧΩΡΕΙΣ
Του πάνε καλά τα πράγματα.
Πλούτος, εξουσία, άψογη αίσθηση της μόδας
κι όραμα για την ιδανική κοινωνία.
Μα καθώς χαράζει η νέα χιλιετία,
οι ΗΠΑ ξεκινάνε πόλεμο εναντίον του Χουσεΐν
κι η ζωή ενός δικτάτορα στη Μέση Ανατολή μοιάζει παρακινδυνευμένη επιλογή.
Ο πόλεμος ενάντια στην τρομοκρατία μόλις άρχισε.
Στα δύσκολα,
το Εγχειρίδιο επιμένει να μείνεις ανυποχώρητος.
Ο Καντάφι επέλεξε άλλον δρόμο.
Έκανε αλλαγές στην πολιτική…
που θεώρησε ότι θα καλόπιαναν τον δυτικό κόσμο.
Ελευθερία του λόγου, του τύπου, του συνέρχεσθαι.
Σταμάτησε να βασανίζει ανθρώπους.
Αυτό είναι κάτι καλό,
αλλά τα βασανιστήρια απωθούν τους αντιφρονούντες.
Ποια ήταν η συνέπεια;
Με αυτούς τους μηχανισμούς, ο λαός οργανώνεται
κι ανατρέπει τις κυβερνήσεις του.
Είναι αναπόφευκτο.
Αυτές οι πεφωτισμένες μεταρρυθμίσεις θα θεωρηθούν
αυτό που πραγματικά είναι: αδυναμία.
Σας εγκαταλείπει ο στρατός σας;
Ξέχασα τη γλώσσα σας.
Επαναστάτησαν εναντίον του, ο δυτικός κόσμος δεν τον βοήθησε,
και πέθανε.
Όταν τον στρίμωξαν οι αντάρτες,
είπε "Δεν έκανα κάτι. Γιατί μου φέρεστε έτσι;"
Λογική ερώτηση υπό άλλες συνθήκες.
Σκότωσε τον αδερφό μου, τον ξάδερφό μου. Σκότωσε τους φίλους μου.
Έκαψε το πατρικό μου.
Αν κι ίσως αυτό που τελικά τον καταδίκασε
ήταν ότι εγκατέλειψε το Εγχειρίδιο, μαλάκωσε και πλήρωσε το τίμημα.
Τελικά, τον κυνήγησαν και τον σκότωσαν.
Αλλά αναθάρρησε.
Το Εγχειρίδιο προσφέρει κι άλλο δρόμο,
ένα εισιτήριο για την επίτευξη του ύστατου ονείρου ενός τυράννου:
ένα καθεστώς χωρίς τέλος.
Το τελευταίο κεφάλαιο περιμένει στο αποξενωμένο βασίλειο της Β. Κορέας,
όπου η δυναστεία Κιμ έλυσε τον γρίφο της αιώνιας διακυβέρνησης.
Είσαι έτοιμος να γίνεις θεός;
Υποτιτλισμός: Νότα Μουζάκη